30האם יש פטור מתעסק בשאר איסורי התורה מלבד בשבת
קטגוריות: ש_ס / יב שבת / כללי המלאכות / קונטרס דעת המחשבת

**האם יש פטור מתעסק בשאר איסורי התורה מלבד בשבת**

עי' בגמ' כריתות יט: דמשמע דדין מתעסק נאמר רק בשבת, משום שבחלבים ועריות הרי נהנה וממילא אין שייך לפוטרו משום מתעסק. ובפשטות משמע בגמ' שבשאר איסורי התורה לא מצינו מתעסק.

אמנם בתו' (שבת עג. סנה' סב:) מבואר שגם בשאר איסורי התורה, כגון שחוטי חוץ, יש פטור של מתעסק, וכן לכאו' מבואר ברש"י בפסחים לג. [אלא שמבואר ברש"י שהפטור הוא רק מקרבן חטאת, ולכן במעילה שאין בזה קרבן חטאת אלא אשם, אין לפטור משום "בה"], וכן נקטו הצל"ח (שבת עב:), המקור חיים (סי' תלא) הרעק"א (בשו"ת סי' ח'), וערול"נ (כריתות יט:) ועי' בפנ"י שבת עב: מש"כ בזה, וע"ע באחיעזר (ח"ג סי' נז).

אמנם בתוס' בסנה' ובשבועות [וכ"כ הצל"ח וברעק"א שם] דיש חילוק בין מתעסק דילפי' מ"בה" לבין מתעסק דילפי' מ"מלאכת מחשבת", דמתעסק דילפי' מ"בה" זהו פטור גם בשאר איסורי התורה, אולם הפטור ד"מלאכת מחשבת" הוא רק בשבת, וכמבואר בראשונים שיש חילוקים לדינא בין ב' דרשות אלו. אולם ברש"י בכריתות יט. (ד"ה מבעי) לכאו' מוכח שגם ממלאכת מחשבת איכא למילף לשאר איסורי התורה, דהקשה רש"י מדוע צריכינן לדרשה ד"בה" והרי איכא למילף מ"מלאכת מחשבת" (ומצינו כעי"ז בריטב"א יומא לד: דהתירא דאינו מתכוין בכל התורה ילפי' ממלאכת מחשבת שנאמר בשבת, עיי"ש].[[1]](#footnote-1)

1. וכן לכאו' מוכח ברמב"ם שהביא שהמקור לפטור מתעסק הוא משום מלאכת מחשבת, ולא הביא דרשה ד"בה", ואעפ"כ הביא הרמב"ם שהטעם שהמתעסק בחלבים ועריות חייב הוא משום דנהנה, וא"כ לכאו' חזינן דלולי שנהנה היה פטור, וע"כ דס"ל דילפי' ממלאכת מחשבת לכל איסורי התורה. אמנם באבי עזרי (איסו"ב פ"א הי"ב) ביאר באו"א בשיטת הרמב"ם שרק בשבת נאמר פטור מתעסק, עיי"ש. [↑](#footnote-ref-1)